RADNICI pulskog Uljanika i riječkog 3. maja danas bi trebali dobiti plaće za rujan, a ako ih ne dobiju, slijede nove pripreme za štrajk. Ako se plaća ne isplati slijedi zakonom propisanih pet dana mirenja s upravom nakon kojih se očekuje ponovni izlazak radnika na ulice.



"Prema mojim informacijama Uprava Uljanika nije uspjela osigurati sva potrebna sredstva da bi se plaća radnicima isplatila. Polako bi trebalo prestati s praksom da država intervenira kad privatnim poduzećima voda dođe do grla", kazao je ministar Darko Horvat za Hrvatski radio.

Dodao je kako priča o državnim intervencijama minira komunikaciju s Bruxellesom, a samim tim i početak restrukturiranja.

Ministar: Država više ne smije intervenirati kao dosad

Tekst se nastavlja ispod oglasa

"U onakvom obliku kako je država intervenirala do sad, država više ne smije", dodao je. Državna jamstva, prema procjenama ministra financija Zdravka Marića, u ovom slučaju teška su preko 300 milijuna eura.



Horvat je kazao kako razgovara s akterima vezanima za ovaj problem i traži partnere koji bi mogli preuzeti ove obveze. "Neki koji su povjerenje imali - gube ga. Ugovori u brodogradnji se ne realiziraju, brodovi se otkazuju, avansi se povlače i tu je problem", kazao je. Dodao je kako Danko Končar ima svoj koncept, ali svoj koncept imaju i Uprava, sindikati i lokalna zajednica. "Država je rekla 'da', ali ne našim novcem. Na meni je sad da što brže usuglasim sve strane kako bismo dobili jedan koncept da krenemo dalje. Nisam protiv nekretninskih biznisa, ali ne državnim novcem. Isto tako, kako netko u planu restrukturiranja navodi da će godišnje isporučiti tri broda, a predviđa samo dva navoza?" pita Horvat. Previše je kontradiktornih informacija, smatra.



Za Uljanik zainteresirani Ukrajinci, Nizozemci, Talijani i Kinezi?



"Postoje ozbiljni partneri koji žele da se kontinuitet brodogradnje u Puli i Rijeci nastavi - tu su ukrajinski Smart Holding, talijanski Fincantieri, nizozemski Damen, a očekuju i dolazak zainteresiranih partnera iz Kine", kazao je Horvat. "Ako se program restrukturiranja bazira na oko 600 milijuna eura, strateški partner to mora financijski pratiti s najmanje 200 milijuna eura - i to mora dokazati", dodao je.